b'\n_START_ARTICLE_\nAri Hjelm\n_START_SECTION_\nSeurajoukkueet\n_START_PARAGRAPH_\nAri Hjelm on alkujaan Raholan Pyrkiv\xc3\xa4n kasvatti, mutta siirtyi Ilvekseen jo nuorena. Hjelm debytoi p\xc3\xa4\xc3\xa4sarjassa 26.4.1981 ottelussa Ilves-Mikkelin Pallo-Kissat ja reilu kuukausi my\xc3\xb6hemmin h\xc3\xa4n onnistui maalinteossa Ilveksen voittaessa Mikkelin Palloilijat maalein 0\xe2\x80\x937. Hjelm jatkoi hyv\xc3\xa4\xc3\xa4 tahtia ja teki ensimm\xc3\xa4isell\xc3\xa4 kaudellaan per\xc3\xa4ti 12 maalia. Maalinteko ei ollut jatkossakaan ongelma, Hjelmin ollessa kahdeksan kertaa Ilveksen kovin maalintekij\xc3\xa4, t\xc3\xa4ten h\xc3\xa4n sai lempinimen \xe2\x80\x9dZico\xe2\x80\x9d Brasilian maajoukkueen t\xc3\xa4htipelaajan mukaan. Kaudella 1987 Hjelm oli Mestaruussarjan paras maalintekij\xc3\xa4, jolloin Urheilutoimittajat ja Palloliitto palkitsi h\xc3\xa4net vuoden pelaajana. Ari Hjelm voitti Ilvespaidassa kaiken kaikkiaan Suomen mestaruuden 1983, pronssia 1984, hopeaa 1985 ja Suomen Cupin mestaruuden 1990. Lis\xc3\xa4ksi h\xc3\xa4n toimi joukkueen kapteenina kaudet 1988, 1991 ja 1994._NEWLINE_Aktiiviuransa aikana Hjelm pelasi my\xc3\xb6s Saksassa Stuttgarter Kickersiss\xc3\xa4 Bundesliigaa kaudella 1988\xe2\x80\x931989 sek\xc3\xa4 2. Bundesliigaa kautta my\xc3\xb6hemmin. H\xc3\xa4n edusti Saksassa my\xc3\xb6s FC St. Paulin joukkuetta, joka pelasi maan toiseksi korkeimmalla sarjatasolla, vuosina 1992\xe2\x80\x931994. Suomessa Hjelm edusti Ilveksen lis\xc3\xa4ksi Helsingin Jalkapalloklubia kaksi viimeist\xc3\xa4 kauttaan pelaajana, miss\xc3\xa4 h\xc3\xa4n saavutti viel\xc3\xa4 SM-pronssin.\n_START_SECTION_\nMaajoukkue\n_START_PARAGRAPH_\nMaajoukkueessa Hjelm loi mittavan uran pelaten kaikkiaan sata maaottelua ja tehden 20 maaottelumaalia. Hjelmin ensimm\xc3\xa4inen edustus A-maajoukkueen paidassa tapahtui 16. maaliskuuta 1983 It\xc3\xa4-Saksaa vastaan ja h\xc3\xa4n tekikin heti debyyttiottelussaan maalin. Hjelm on Suomen maajoukkueen kunniakapteeni.\n_START_SECTION_\nValmentajaura\n_START_PARAGRAPH_\nAri Hjelm lopetti peliuransa 288 p\xc3\xa4\xc3\xa4sarjaottelun ja 15 liigakauden j\xc3\xa4lkeen ja ryhtyi FC Ilveksen manageriksi kaudeksi 1997. Hjelm otti FC Ilveksen valmennusvastuun kesken kauden p\xc3\xa4\xc3\xa4valmentaja Arto Uimosen v\xc3\xa4istytty\xc3\xa4 sivuun. Ari Hjelm valmennusura jatkui vuosina 1999\xe2\x80\x932000 Tampere Unitedin kakkosvalmentajana. Vuonna 2001 h\xc3\xa4n otti haltuunsa Unitedin p\xc3\xa4\xc3\xa4valmentajan paikan johdattaen seuran yll\xc3\xa4tt\xc3\xa4en sen ensimm\xc3\xa4iseen mestaruuteen. Toisen mestaruuden United voitti Hjelmin komennossa vuonna 2006 ja kolmannen 2007.  Kumpanakin mestaruusvuonna Hjelm valittiin vuoden jalkapallovalmentajaksi Suomessa._NEWLINE_Syyskuussa 2010 Hjelm kertoi j\xc3\xa4tt\xc3\xa4v\xc3\xa4ns\xc3\xa4 TamUn kauden j\xc3\xa4lkeen.'